Mrlje i potezi čine karakter, osobinu površine te slike. Karakter površine slike načinjen mrljama boja i potezima kista naziva se slikarskom teksturom. Slikarska tekstura ovisi o rukopisu slikara i načinu na koji miješa i nanosi boje. Slikari nastoje stvoriti vlastiti slikarski rukopis koji je različit od drugih slikara.

*Danas ćemo pastelima ili bojicama (ovisi što imate kod kuće) slikati mrtvu prirodu – zamišljene kutije, slikarskim teksturama, tako da produžimo sve linije i ispunimo plohe.*

*Uzmimo bijelu pastelu i nacrtajmo na papiru obrise kutija koje zamislimo; kutije trebaju biti velike na papiru. Obratimo pozornost na to koje se stranice kutija vide, a koje ne vide.*

Kad ste nacrtali obrise, sve već nacrtane linije produžite do ruba papira. Nastala je kompozicijska mreža u kojoj je već teško prepoznati kutije.

Sada svaku plohu u mreži oslikavajte proizvoljnim bojama. Što više miješate boje, slikate jedne preko drugih te unutar ploha činite plohe, mrlje, poteze, čak i crte i točke, tim bolje. Cijela površina papira treba biti oslikana.